Կադիսի ծոց

Կադիսի ծոց (, ), 320 կմ երկարությամբ բաց ծոց Ատլանտյան օվկիանոսում, Պիրենեյան թերակղզու հարավ–արևմտյան ափի երկայնքով, Պորտուգալիայի Ֆառու քաղաքից մինչև Տրաֆալգար հրվանդան, Ջիբլարթարի նեղուցի արևմտյան մասում։ Ողողում է Ուելվա գավառի ափերը, Կադիս գավառի ատլանտյան ափը և պորտուգալական Ալգարվե գավառի հարավային ափը։ ներառում է  Կադիսի ծովախորշը։ Խորությունը՝ մինչև 100 մ։ Տարածքը՝ 7000 մ։ Ջրի միջին ջերմաստիճանը կազմում է +15 °C: Կեսօրյա մակընթացությունների բարձրությունը հասնում է 3 մետրի։

Դեպի Ատլանտիկա ունեցած բաց դիրքի, դեպի Միջերկրական ծով ունեցած ելքի և ծոցը թափվող բազմաթիվ գետերի շնորհիվ Կադիսի ծոցն ամբողջ պատմության ընթացքում կարևոր դեր է ունեցել։ Այս հատկանիշների շնորհիվ այստեղ ստեղծվել են մեծ թվով նավահանգիստներ և զարգացել է նավարկությունը`հատկապես Քրիստափոր Կոլումբոսի կողմից նոր աշխարհամասի հայտնագործումից հետո։ Դիրքի պատճառով այդտեղ տեղի են ունեցել շատ ծովամարտեր, դրանցից հատկապես նշանավոր է Տրաֆալգարի ճակատամարտը։ Վերջին ժամանակներում Կադիսի ծոցում դիտվում է թույլ, բայց պարբերական կրկնվող սեյսմիկ ակտիվություն։
Իսպանիայի ափային գիծը ծոցի ամբողջ երկայնքով թույլ կտրտված է, ցածրադիր և ճահճոտ։ Պորտուգալիայի ափերը հիմնականում ծերպոտ են՝ բաղկացած քարային-ածխային և ավազային ապարներից։ Ծոց թափվող հիմնական գետերն են՝ Գվադիանան և Գվադալկիվիրը։

Հիմնական նավահանգիստներն են պորտուգալական Վիլա Ռեալ դե Սանտու Անտոնիու, Տավիրա, Օլյան, Ֆարու, իսպանական Կադիս, Ուելվա, Սան Ֆեռնանդո նավահանգիստները։ Ծոցի իսպանական հատվածի մեծ մասը մտնում է վինդսերֆինգի սիրահարների մոտ մեծ հռչակ վայելող Կոստա դե լա Լուս ծովային բուժավայրի մեջ։ Գվադալկիոիր գետից ոչ հեռու գտնվում է «Դոնյանա» ազգային պարկը։

Տնտեսական եկամուտի հիմնական աղբյուրներն են ձկնորսությունը, ծովային տրանսպորտը, առևտուրը և զբոսաշրջությունը։ Բացի այդ, Գվադալկվիվիրյան իջվածքի երկայնքով բացվել է մի քանի գազային հանքակուտակ։

Արտաքին հղումներ 

 Академик
 Մեծ սովետական հանրագիտարան

Ատլանտյան օվկիանոսի ծոցեր
Ծոցեր այբբենական կարգով